**ЧРЕЗ**

**Г-Н МИХАИЛ МИХОВ**

**ПРЕДСЕДАТЕЛ НА 42-ОТО НАРОДНО СЪБРАНИЕ**

**ДО**

**Г-ЖА ДЕСИСЛАВА ТЕРЗИЕВА**

**МИНИСТЪР НА РЕГИОНАЛНОТО РАЗВИТИЕ**

ПИТАНЕ

**от**

**Владимир Тошев, Петя Аврамова, Тотю Младенов, Петър Якимов и Златко Тодоров**

**народни представители от ПГ на ПП ГЕРБ**

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасяме питане

ОТНОСНО: Плановете на МРР за изграждане на международен път Е-79 като четири лентов скоростен път от Видин до Ботевград.

**Уважаема Госпожо Министър,**

От средата на м. юни - 2013г., функционира комбинираният мост на р. Дунав между Видин и Калафат. По неокончателни данни трафика на автомобили е нараснал над пет пъти.

Засиленият трафик създава сериозни затруднения за движещите се леки и товарни автомобили. Най-сериозен е проблема в участъка Мездра – Ботевград, където трафика обхваща и потока от автомобили преминали през р.Дунав чрез ферибота при гр.Оряхово. Пътя Мездра – Ботевград е с множество завои и образуването на колони от автомобили и създаването на предпоставки за пътнотранспортни произшествия е всекидневие.

Функционирането на моста над река Дунав при Видин трябва да има положителен ефект за региона чакан с години, но за да бъде такъв, а не проблем, тази инвестиция трябва да намери своето продължение в реконструкцията на международен път Е-79.

Правителството на ГЕРБ направи необходимото и заложи за новия програмен период приоритетно финансиране за проектирането, отчуждителните процедури и реализирането на проекта. Вече са факт строителните дейности на околовръстните пътища на градовете Враца и Монтана.

Госпожо Министър, нашето питане към Вас е:

1. Какви са перспективите за изграждане на участъка Видин – Враца от международен път Е-79 като четирилентов скоростен път в новия програмен период 2014-2020г.

2. При разпределение на средствата от ЕС за периода 2014-2020г. предвижда ли се финансиране и стартиране на изграждането на пътя Мездра – Ботевград като четири лентов скоростен път и кога?

25.09.2013 год.

гр. София

Народни представители:

/Владимир Тошев/

/Петя Аврамова/

/Тотю Младенов/

/Петър Якимов/

/Златко Тодоров/